รัฐบาลไทย-ข่าวทำเนียบรัฐบาล-มท.2 ลงพื้นที่ อ.ราษีไศล จ.ศรีสะเกษ มอบนโยบายสำคัญของกระทรวงมหาดไทยให้กับส่วนราชการในพื้นที่ เน้นย้ำ รัฐบาล และกระทรวงมหาดไทยพร้อมดูแลช่วยเหลือพี่น้องประชาชนอย่างเต็มที่
วันศุกร์ที่ 8 มีนาคม 2567
08/03/2567
มท.2 ลงพื้นที่ อ.ราษีไศล จ.ศรีสะเกษ มอบนโยบายสําคัญของกระทรวงมหาดไทยให้กับส่วนราชการในพื้นที่ เน้นย้ํา รัฐบาล และกระทรวงมหาดไทยพร้อมดูแลช่วยเหลือพี่น้องประชาชนอย่างเต็มที่
มท.2 ลงพื้นที่ อ.ราษีไศล จ.ศรีสะเกษ มอบนโยบายสําคัญของกระทรวงมหาดไทยให้กับส่วนราชการในพื้นที่ เน้นย้ํา รัฐบาล และกระทรวงมหาดไทยพร้อมดูแลช่วยเหลือพี่น้องประชาชนอย่างเต็มที่ มุ่งมั่น บําบัดทุกข์ บํารุงสุข เพื่อความผาสุก สร้างรอยยิ้มให้กับคนไทย
วันนี้ (8 มี.ค. 67) เวลา 09.45 น. ณ โรงเรียนราษีไศล อําเภอราษีไศล จังหวัดศรีสะเกษ นายทรงศักดิ์ ทองศรี รัฐมนตรีช่วยว่าการกระทรวงมหาดไทย ลงพื้นที่ติดตามและมอบนโยบายสําคัญของกระทรวงมหาดไทย ให้กับส่วนราชการในพื้นที่อําเภอราษีไศล พร้อมรับฟังปัญหาจากผู้บริหารองค์กรปกครองท้องถิ่นในพื้นที่ โดยมี นางสาวชนมณัฐ รอดบุญธรรม รองผู้ว่าราชการจังหวัดศรีสะเกษ นางสาวพรพิมล ธรรมสาร ที่ปรึกษารัฐมนตรีช่วยว่าการกระทรวงมหาดไทย นายปวีณ แซ่จึง นางผ่องศรี แซ่จึง อดีตสมาชิกสภาผู้แทนราษฎรจังหวัดศรีสะเกษ เขต 9 นายอําเภอราษีไศล นายอําเภอยางชุมน้อย นายอําเภอบึงบูรพ์ หัวหน้าส่วนราชการ กํานัน ผู้ใหญ่บ้าน ประชาชนอําเภอราษีไศล และเจ้าหน้าที่ที่เกี่ยวข้อง ร่วมรับฟัง
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวขอบคุณที่ให้การต้อนรับอย่างอบอุ่น มีการแสดงที่น่ารัก โดยเฉพาะชาวเยอ วันนี้ถือว่าเป็นเกียรติอย่างสูงที่ได้มาพบปะพี่น้องประชาชน การมาลงพื้นที่ครั้งนี้เพื่อติดตามงานที่เกี่ยวข้องกับกระทรวงมหาดไทย ที่ผ่านมากระทรวงมหาดไทยได้มอบนโยบายผ่านการประชุมของกระทรวงอยู่เสมอ ซึ่งกระทรวงมหาดไทยมีการทํางานอย่างเป็นรูปธรรม ทํางานเป็นทีม โดยนโยบาย 11 ข้อ ของรัฐมนตรีว่าการกระทรวงมหาดไทย สามารถนํามาปฏิบัติอย่างเป็นรูปธรรมเพื่อประโยชน์สุขของพี่น้องประชาชนได้อย่างเห็นได้ชัด ไม่ว่าจะเป็นการพัฒนาคุณภาพชีวิต และสร้างรายได้ให้กับพี่น้องประชาชน โดยการน้อมนําแนวพระราชดําริของสมเด็จพระกนิษฐาธิราชเจ้า กรมสมเด็จพระเทพรัตนราชสุดา ฯ สยามบรมราชกุมารี ตามโครงการบ้านนี้มีรัก ปลูกผักกินเอง และโครงการทางนี้มีผล ผู้คนรักกัน เพื่อให้ประชาชนมีคุณภาพชีวิตที่ดีอย่างยั่งยืน การมีน้ําดื่มสะอาด ต้องการให้ประชาชนมีน้ําที่มีคุณภาพตามหลักองค์การอนามัยโลก ซึ่งต้องเป็นแนวปฏิบัติ โดยให้ อปท. ลงพื้นที่ตรวจสอบระบบน้ําประปา เพื่อให้ประชาชนสามารถดื่มน้ําประปาได้ การลดค่าใช้จ่ายพลังงานไฟฟ้า ใช้พลังงานสะอาด โดยมีนโยบายให้เริ่มจากส่วนราชการในการใช้โซล่าเซลล์ก่อน
นายทรงศักดิ์ ทองศรี รัฐมนตรีช่วยว่าการกระทรวงมหาดไทย กล่าวต่อว่า การจัดระเบียบสังคม ปราบปรามผู้มีอิทธิพล และการแก้ไขปัญหายาเสพติด เป็นอีกนโยบายของกระทรวงมหาดไทยที่ได้ดําเนินการมาอย่างต่อเนื่อง รวมถึงเน้นย้ําให้จังหวัดให้บริการประชาชนแบบ One Stop Service การอํานวยความสะดวก ดูแลความปลอดภัยให้กับนักท่องเที่ยว นําไปสู่การมีรายได้ เศรษฐกิจที่เข้มแข็ง การแก้ไขปัญหาหมอกควัน ไฟป่า PM2.5 เป็นสิ่งที่ส่วนราชการต้องช่วยกันทําความเข้าใจสื่อสารกับประชาชน เน้นการรณรงค์ให้ประชาชนมีความรู้ความเข้าใจที่ตรงกันเกี่ยวกับปัญหาเหล่านี้ และสุดท้ายเรื่องสภาพอากาศในช่วงฤดูร้อน ขอให้ระวังโรคฮีทสโตรก (Heatstroke) โรคลมชัก ส่วนราชการต้องช่วยกันรณรงค์ และให้ความสําคัญกับเรื่องนี้
“รัฐบาล และกระทรวงมหาดไทยไม่ได้นิ่งนอนใจต่อปัญหาความเดือดร้อนของพี่น้องประชาชน พร้อมที่จะดูแลช่วยเหลือประชาชนอย่างเต็มกําลังความสามารถ มุ่งมั่น บําบัดทุกข์ บํารุงสุข เพื่อความผาสุก สร้างรอยยิ้ม ให้กับคนไทยต่อไป” นายทรงศักดิ์ฯ กล่าวเน้นย้ํา
นอกจากนี้ นายทรงศักดิ์ ทองศรี รัฐมนตรีช่วยว่าการกระทรวงมหาดไทย ได้รับฟังปัญหาเดือดร้อนของประชาชน ชมการแสดงพื้นบ้าน และเยี่ยมชมนิทรรศการของอําเภอราษีไศล จังหวัดศรีสะเกษ